ΓΡΑΠΤΗ ΕΡΩΤΗΣΗ E-0773/99

υποβολή: José García-Margallo y Marfil (PPE) προς την Επιτροπή

(29 Μαρτίου 1999)

Θέμα: Παραδοσιακά παγωτά

Ο Κανονισμός ΕΟΚ αριθ. 2082/92(1) ενεκρίθη για την προστασία των ειδικών και παραδοσιακών συνταγών, οι οποίες καθορίζονται από ορισμένες προϋποθέσεις.

Το άρθρο 13 προβλέπει δύο τύπους προστασίας: τη λεγόμενη μερική προστασία (άρθρο 13.1) και τη λεγόμενη πλήρη (άρθρο 13.2)

Πόσα προϊόντα καλύπτονται από την πλήρη προστασία στην οποία αναφέρεται το άρθρο 13.2;

(1) ΕΕ L 208 της 24.7.1992, σελ. 9.

Κοινή απάντηση

του κ. Fischler εξ ονόματος της Επιτροπής

στις γραπτές ερωτήσεις E-0770/99, E-0771/99, E-0772/99 και E-0773/99

(20 Απριλίου 1999)

Η ονομασία "Helado artesano" αποτέλεσε αντικείμενο αίτησης για καταχώρηση δυνάμει του κανονισμού (ΕΟΚ) 2082/92 της 14ης Ιουλίου 1992 για τις βεβαιώσεις ιδιοτυπίας των γεωργικών προϊόντων και των τροφίμων. Ο εν λόγω κανονισμός προβλέπει την προστασία των ειδικών και παραδοσιακών μεθόδων ή τρόπων παραγωγής μετά από πρωτοβουλία ενώσεως παραγωγών. Η εν λόγω αίτηση αφορά την προστασία του άρθρου 13 παράγραφος 2 του εν λόγω κανονισμού ("απόλυτη" προστασία της ονομασίας, εφόσον μόνο η ονομασία προστατεύεται).

Από τη στιγμή που η Επιτροπή προέβη σε μία πρώτη εξακρίβωση των στοιχείων που υποβλήθηκαν και θεώρησε ότι, κατάρχήν, τα στοιχεία αυτά ήταν σύμφωνα με τις διατάξεις του κανονισμού, ιδίως με τα άρθρα 2, 4, 5 και 6, τα κύρια στοιχεία της αίτησης για καταχώρηση δημοσιεύτηκαν στην Επίσημη Εφημερίδα. Μετά από τη δημοσίευση τα κράτη μέλη έχουν δικαίωμα ένστασης όπως και κάθε πρόσωπο που έχει έννομο οικονομικό συμφέρον. Ένα σύνολο εννέα ενστάσεων διαβιβάστηκαν στην Επιτροπή εντός της απαιτούμενης προθεσμίας, σύμφωνα με το δικαίωμα ένστασης που θεσπίστηκε από τον κανονισμό..

Σύμφωνα με τη διαδικασία, η Επιτροπή κάλεσε τα ενδιαφερόμενα κράτη μέλη για εξεύρεση συμφωνίας. Ωστόσο, μετά από διάφορες ανταλλαγές πληροφοριών, η ισπανική κυβέρνηση διαβεβαίωσε ότι δεν επετεύχθη συμφωνία δυνάμει του άρθρου 9. Ως εκ τούτου εναπόκειται στην Επιτροπή να αποφασίσει, μέσω της επιτροπής ρύθμισης, για την καταχώρηση ή μη της εν λόγω ονομασίας.Προς το παρόν διεξάγονται εργασίες σε επίπεδο της Επιτροπής για εξεύρεση λύσης στο εν λόγω θέμα.

Στις προδιαγραφές του προιόντος που συνέταξε η ένωση παραγωγών, διευκρινίζεται ότι η προτεινόμενη μέθοδος αντιστοιχεί σε αυτή ενός ειδικού και παραδοσιακού παγωτού. Σε αρκετά σημεία διευκρινίζεται σε τι συνίσταται ο χειροποίητος τρόπος παραγωγής του παγωτού. Στόχος,επομένως, της εν λόγω αίτησης είναι να επιτραπεί στους καταναλωτές να αναγνωρίζουν το χειροποίητο παγωτό από τα άλλα είδη παγωτού εύκολα, μέσω κοινοτικής εγγύησης.

Πρέπει να σημειωθεί ότι σύμφωνα με την αρχή του κανονισμού, μόλις καταχωρηθεί η ονομασία, κάθε κοινοτικός παραγωγός είναι ελεύθερος να τη χρησιμοποιήσει ακολουθώντας τους όρους παραγωγής που καταχωρήθηκαν δυνάμει του κοινοτικού κανονισμού.

Προς το παρόν, έχουν διαβιβαστεί στην Επιτροπή δεκαπέντε αιτήσεις για βεβαίωση ιδιοτυπίας. Μόνο τρεις από αυτές υποβλήθηκαν δυνάμει του άρθρου 13 παράγραφος 2.,ενώ οι υπόλοιπες αιτήσεις για καταχώρηση υποβλήθηκαν δυνάμει του άρθρου 13 παράγραφος 1. Στην περίπτωση αυτή, η προστασία είναι περιορισμένη, διότι η ονομασία δύναται να χρησιμοποιηθεί ελεύθερα αλλά εάν ο παραγωγός θέλήσει να επωφεληθεί της ένδειξης "ειδικό παραδοσιακό προϊόν εγγυημένο" και του λογότυπου, πρέπει να τηρήσει τις προδιαγραφές του προιόντος που έχουν δημοσιευτεί.

Πέντε μπύρες και ένα τυρί έχουν ήδη καταχωρηθεί σύμφωνα με το άρθρο 13 παράγραφος 1,ενώ. καμία ονομασία μέχρι στιγμής δεν έχει καταχωρηθεί σύμφωνα με το άρθρο 13 παράγραφος 2.